“ตุรกี” ระงับส่งน้ำมัน “เมดิเตอร์เรเนียน” หลังแผ่นดินไหวรุนแรง
“ตุรกี” ระงับส่งน้ำมันดิบไปยังท่าเรือในเมืองเจย์ฮันริมฝั่งทะเล “เมดิเตอร์เรเนียน” หลังเกิดเหตุแผ่นดินไหวรุนแรงในประเทศ
“ตุรกี” ระงับส่งน้ำมัน “เมดิเตอร์เรเนียน” หลังเกิดเหตุแผ่นดินไหวรุนแรงในประเทศ
7 ก.พ. 2566

สำนักข่าวบลูมเบิร์ก รายงานอ้างแหล่งข่าวเมื่อวานนี้ (6 ก.พ.) ระบุว่า ตุรกีระงับการดำเนินการส่งออกน้ำมันดิบไปยังท่าเรือในเมืองเจย์ฮันริมฝั่งทะเลเมดิเตอร์เรเนียน เพื่อเป็นการป้องกันล่วงหน้า หลังจากเกิดแผ่นดินไหวรุนแรงในประเทศ
โบตัส (Botas) บริษัทผู้ค้าและบริหารจัดการท่อส่งน้ำมันและก๊าซธรรมชาติของรัฐได้ทำการตัดสินใจดังกล่าวเมื่อเช้าวันจันทร์ (6 ก.พ.) หลังจากเกิดแผ่นดินไหวรุนแรง 2 ครั้ง ส่งผลให้มีผู้เสียชีวิตมากกว่า 1,000 รายในตุรกีและซีเรีย และอาคารบ้านเรือนและโครงสร้างพื้นฐานได้รับความเสียหายเป็นวงกว้าง
โดยราคาน้ำมันดิบปรับตัวสูงขึ้นในวันจันทร์ ส่วนหนึ่งเป็นเพราะการหยุดดำเนินงานของท่าเรือเจย์ฮัน ซึ่งเป็นท่าเรือขนาดใหญ่ที่ส่งออกน้ำมันดิบมากกว่า 1 ล้านบาร์เรลต่อวันในเดือนม.ค. หรือคิดเป็น 1% ของซัพพลายน้ำมันดิบทั่วโลก และส่วนใหญ่ส่งไปยังโรงกลั่นน้ำมันในยุโรป
แหล่งข่าวที่เป็นเจ้าหน้าที่รัฐเปิดเผยว่าไม่พบการรั่วไหลของท่อส่งน้ำมันที่ส่งตรงไปยังท่าเรือเจย์ฮัน
ด้านอิรักก็ยุติการส่งออกน้ำมันทั้งหมดทางท่าเรือเจย์ฮัน รวมทั้งน้ำมันที่ควบคุมโดยรัฐบาลอิรักและรัฐบาลเขตปกครองตนเองเคอร์ดิสถาน  โดยรัฐบาลเคอร์ดิสถานกล่าวว่าจะกลับมาดำเนินการส่งออกอีกครั้งหลังจากตรวจสอบความปลอดภัยของท่อส่งน้ำมันแล้ว